Pohjois-Karjalan hyvinvointialueen aluehallituksen päätökset 31.1.2024

Pöytäkirja on julkaistu Siun soten Dynasty-tietopalvelussa: Dynasty tietopalvelu : Pohjois-Karjalan hyvinvointialue - Siun sote (pohjoiskarjala.net)

§1 Kokouksen laillisuus ja päätösvaltaisuus

Todettiin laillisesti koollekutsutuksi ja päätösvaltaiseksi.

§2 Pöytäkirjantarkastajien valinta

Valittiin Karita Kaita ja Matti Taponen.

§3 Esityslistan hyväksyminen

Hyväksyttiin.

§4 Salassa pidettävien asioiden käsittely

Hyväksyttiin.

§5 Aluehallituksen kokouskäytännöt 2024

Hyväksyttiin.

Aluehallituksen kokoukset ovat helmikuusta lukien läsnäolokokouksia. Johtavat viranhaltijat osallistuvat hallituksen kokouksissa info-osuuteen hyvinvointialuejohtajan harkinnan mukaan. Hallituksen nimeämät edustajat eri toimielimiin antavat osavuosikatsausten yhteydessä katsauksen edustamansa toimielimen asioista ja päätöksistä. Kokouksia teemoitellaan mahdollisuuksien mukaan. Hallituksen päätöksistä aletaan pitää ns. päätöslokia.

§6 Hyvinvointialuejohtajan katsaus

Merkittiin tiedoksi.

§7 Kuntien kanssa tehtävä sopimus palkkaharmonisaatiosta

Hyväksyttiin ja valtuutettiin hyvinvointialuejohtaja allekirjoittamaan sopimus palkkaharmonisaatiomaksuista.

Sopimuksen mukaan nyt osuutensa maksavilla kunnilla olisi oikeus saada hyvinvointialueelta palautuksena maksamansa osuus, jos myöhemmin lainvoimaisella ratkaisulla todettaisiin, ettei voimaanpanolain 33 §:ssä säädetty alijäämän kattamisvelvollisuus koskisi takautuvaa palkkasaatavaa.

§8 Vapaa-ajan vakuutuksen ottaminen henkilökunnalle

Hyväksyttiin.

Aluehallitus päätti aiemmin ottaa hyvinvointialueen koko henkilökunnalle laajan vapaa-ajan tapaturmavakuutuksen. Vakuutuksen käyttöönottoa valmisteltaessa on havaittu tarve tehdä sen soveltumisalaan tiettyjä tarkennuksia. Vakuutus on koko henkilöstön käytettävissä, kun palvelussuhde on voimassa tapaturman sattuessa, määräaikainen palvelussuhde on kestänyt yhtäjaksoisesti vähintään puoli vuotta tai sivutoimiseen pelastushenkilöstöön kuuluva työntekijä kuuluu paloasemansa hälytysryhmään ja on osallistunut edellisenä vuonna vähintään puoleen harjoitustilaisuuksista. Omaishoitajat ja toimeksiantosopimuksella työskentelevät perhehoitajat eivät kuulu tämän vakuutuksen piiriin. Vakuutus on voimassa urheilulajeissa ja ulkomailla sattuneissa vapaa-ajan tapaturmissa, mutta ei kata ammatti- ja moottoriurheilussa sattuneita tapaturmia.

§9 Pohjois-Karjalan hyvinvointialueen valmiussuunnitelman yleinen osa

Hyväksyttiin.

Valmiussuunnitelman laatiminen perustuu lakiin hyvinvointialueesta. Valmiussuunnitelman yleinen osa antaa strategiset perusteet tarkemmalle valmiussuunnittelulle ja varautumistoimenpiteille.

§10 Pohjois-Karjalan sammutusvesisuunnitelma

Aluehallitus esittää suunnitelman hyväksymistä edelleen aluevaltuustolle. Sammutusvesisuunnitelmalla osoitetaan se, miten sammutusveden saatavuudesta on huolehdittu. Sammutusvesisuunnitelma on pelastuslain mukainen pakollinen suunnitelma.

§11 Omavalvontaohjelman päivittäminen

Hyväksyttiin.

Omavalvontaohjelma perustuu lakiin sosiaali- ja terveydenhuollon valvonnasta sekä pelastustoimen järjestämislakiin. Ohjelmaa on päivitetty vastaamaan muuttunutta lainsäädäntöä ja hyvinvointialueen 1.1.2024 voimaan tullutta organisaatiota.

§12 Konservatiivisen klinikkaryhmän palvelupäällikön viran täyttölupa

Hyväksyttiin.

Konservatiivisen klinikkaryhmän palvelupäällikkö vastaa erikoissairaanhoidon konservatiivisen klinikkaryhmän toiminnasta ja taloudesta sekä toimii klinikoiden ylilääkäreiden lähiesihenkilönä. Klinikkaryhmään kuuluvat sisätaudit, keuhkosairaudet, neurologia, ihotaudit, syöpätaudit, sydänkeskus, vatsakeskus ja lastenkeskus. Klinikkaryhmän vuosibudjetti on noin 56 miljoonaa euroa ja se työllistää noin 4000 henkilötyövuotta. Viran täyttö on tullut ajankohtaiseksi, koska aiempi palvelupäällikkö on siirtynyt sairaalapalvelujen palvelujohtajan virkaan.

§13 Oikaisuvaatimus virkavalinnasta työikäisten palvelujen ma. sosiaaliohjaajan virkaan

Aluehallitus hylkäsi oikaisuvaatimuksen.

§14 Vastaselvitykset Itä-Suomen hallinto-oikeudelle Pohjois-Karjalan aluevaltuuston lausuntoon asioissa 1593/2023 ja 1597/2023

Aluehallitus merkitsi tiedoksi Juuan ja Tohmajärven kuntien vastaselvitykset Itä-Suomen hallinto-oikeudelle aluevaltuuston päätöksestä §44/22.6.2023 (palvelustrategia ja palveluverkkosuunnitelma). Aluehallitus antaa vastaselvitykset tiedoksi aluevaltuustolle.

§15 Alueellinen opiskeluhuoltosuunnitelma

Aluehallitus esittää suunnitelman hyväksymistä edelleen aluevaltuustolle.

Alueellinen opiskeluhuoltosuunnitelma tehdään valtuustokausittain hyvinvointialueen vastuulla olevien opiskeluhuoltopalvelujen järjestämiseksi. Suunnitelma on lakisääteinen.

§16 Lasten ja nuorten hyvinvointisuunnitelma

Aluehallitus esittää suunnitelman hyväksymistä edelleen aluevaltuustolle.

Lasten ja nuorten hyvinvointisuunnitelma perustuu lastensuojelulakiin. Suunnitelma sisältää tiedot lasten ja nuorten kasvuoloista sekä hyvinvoinnin tilasta, lasten ja nuorten hyvinvointia edistävistä sekä ongelmia ehkäisevistä toimista ja palveluista, lastensuojelun tarpeesta, lastensuojeluun varattavista voimavaroista, lain mukaisten tehtävien hoitamiseen käytettävissä olevasta lastensuojelun palvelujärjestelmästä, yhteistyön järjestämisestä eri viranomaisten sekä yhteisöjen ja laitosten välillä ja suunnitelman toteuttamisesta ja seurannasta.

§17 Valtuustoaloite 5.10.2023 – Välittämisen Pohjois-Karjalan malli nuorten tueksi (Keskustan aluevaltuustoryhmä)

Aluehallitus esittää aluevaltuustolle, että valtuustoaloitteeseen annettu vastaus hyväksytään ja asia todetaan loppuun käsitellyksi.

Vastauksessa todetaan, että aloite on luonteeltaan sellainen, että se sopisi hyvin perhekeskusverkoston kautta toteutettavaksi yhteisövaikuttavuusaloitteeksi.

§18 Valtuustoaloite 12.9.2023 – Lastensuojelun jälkihuollon ikäraja säilytettävä 25:ssä ikävuodessa Pohjois-Karjalan hyvinvointialueella (Vihreiden aluevaltuustoryhmä ym.)

Aluehallitus esittää aluevaltuustolle, että valtuustoaloitteeseen annettu vastaus hyväksytään ja asia todetaan loppuun käsitellyksi.

Vastauksessa todetaan, että lastensuojelun toteuttamisen tulee perustua voimassa olevaan lainsäädäntöön, johon myös valtionrahoitus perustuu. Siun sotessa jälkihuollon järjestäminen toteutetaan työikäisten sosiaalipalveluista eikä muutos aiheuta kohtuutonta tilannetta jälkihuollossa oleville nuorille.

§19 Valtuustoaloite 5.10.2023 – Verkkopalvelujen asiointipiste yhdessä kuntien ja verohallinnon kanssa (SDP:n valtuustoryhmä)

Aluehallitus esittää aluevaltuustolle, että valtuustoaloitteeseen annettu vastaus hyväksytään ja asia todetaan loppuun käsitellyksi.

Vastauksessa todetaan, että vuoden 2024 kuntatapaamisissa hyvinvointialueen edustajat voivat tiedustella kuntien halukkuutta yhteispalvelupisteiden perustamiseen tai laajentamiseen sekä neuvottelujen käynnistämiseen.

§20 Hyvinvointialuejohtajan katsaus tuleviin asioihin

Merkittiin tiedoksi.

§21 Tiedoksi annettavat asiat

Merkittiin tiedoksi Valtiovarainministeriön päätös hyvinvointialueiden rahoituksesta vuonna 2024 sekä vuoden 2023 rahoitusta korjaavasta kertakorvauksesta, Itä-Suomen aluehallintoviraston päätökset Siun soten perusterveydenhuollon toiminnan ja vammaispalvelujen valvonnasta, Valviran ja AVI:n myöntämät uudet toimiluvat yksityisille toimijoille, aluehallituksen alaiset viranhaltijapäätökset ajalta 15.12.2023–25.1.2023, ikääntyneiden sosiaalipalvelujen odotusajat 1.7.–31.12.2023 sekä tulevaisuuslautakunnan pöytäkirja 17.1.2024, turvallisuuden ja varautumisen lautakunnan pöytäkirja 14.12.2023 ja ympäristöterveydenhuollon jaoston pöytäkirja 13.12.2023.

§22 Muut asiat

Ei muita asioita.

Lisätietoja:

aluehallituksen puheenjohtaja Juha Mustonen, juha.mustonen@luottamus.siunsote.fi, puh. 050 387 7696
aluehallituksen esittelijä, hyvinvointialuejohtaja Kirsi Leivonen, kirsi.leivonen@siunsote.fi, puh. 013 330 8590